Lene Espersen (KF), 2007-01-09:
Som udenrigsministeren lige har beskrevet, foregik evakueringen fra Libanon sidste sommer under helt ekstraordinære forhold.
Man stod midt i en krigszone med alt, hvad det indebærer af fare for menneskeliv og uvished om, hvordan tingene ville udvikle sig time for time.
Det var derfor en akut og meget vanskelig opgave at gennemføre en evakuering af området.
Det står nok også klart, for dem af os, der på tryg afstand kunne følge begivenhederne på tv.
Men som udenrigsministeren også fremhævede, lykkedes det altså på trods af de helt usædvanlig vanskelige omstændigheder at få gennemført en hurtig og effektiv evakuering og få de nødstedte personer bragt i sikkerhed.
Jeg vil gerne benytte lejligheden til at rose de mange personer, der både på stedet og herhjemme gjorde en kæmpestor indsats, mange af dem med ikke ubetydelig fare for deres egen sikkerhed.
Samtidig vil jeg gerne fremhæve det meget fine samarbejde mellem de mange aktører, der var involveret i evakueringen.
Som det fremgik af udenrigsministerens indlæg, var en af aktørerne dansk politi, som bistod Udenrigsministeriet ved evakueringen fra Libanon.
Som led i den politimæssige bistand til Udenrigsministeriet udsendte rigspolitiet i alt 25 polititjenestemænd til Libanon, Syrien og Cypern.
De udsendte politifolks opgaver var at gennemføre personkontrol på stedet i forbindelse med de særlige flytransporter, som udenrigsministeren beskrev.
Ved personkontrollen før flytransporterne påså politiet så vidt muligt, at de evakuerede lovligt kunne indrejse og opholde sig i Danmark.
Politiet måtte naturligvis tilpasse den praktiske gennemførsel af denne personkontrol til de forhold, som den humanitære evakueringsindsats blev gennemført under.
Her er det vigtigt at holde sig for øje, hvad det var for en situation man stod i, og hvilket tidspres der blev arbejdet under.
Der var tale om mennesker på flugt fra et område med voldsomme kamphandlinger og bombardementer.
Blandt de evakuerede var der derfor også personer, som ikke var i besiddelse af pas eller anden legitimation, og som derfor under normale forhold ikke umiddelbart ville kunne indrejse i Danmark.
Denne situation håndterede de udsendte politifolk i tæt samarbejde med Udenrigsministeriets folk på stedet ved at kontrollere de pågældendes identitetsoplysninger så godt, som det overhovedet var muligt.
Det skete bl.a. gennem telefonisk kontakt med udlændingemyndighederne herhjemme.
De evakuerede personer, som ankom til Københavns Lufthavn med Udenrigsministeriets særlige flytransporter, blev modtaget af et stort beredskab bestående af repræsentanter fra bl.a. politi og sundhedsvæsen.
På grund af den særlige situation, hvor de evakuerede havde været igennem et potentielt traumatiserende forløb,
blev de alle modtaget særskilt og isoleret fra de øvrige rejsende i lufthavnen, og de blev straks tilbudt psykologisk krisehjælp.
Ved indrejsekontrollen i lufthavnen kontrollerede politiet de evakuerede personers identitet på grundlag af de foreviste rejsedokumenter.
Politiet kontrollerede i den forbindelse dokumenternes ægthed, og om de pågældende lovligt kunne indrejse i landet.
Samtidig blev alle de personer, som var blevet evakueret med de særlige flytransporter, registreret i et af politiets registre, Det Centrale Katastroferegister.
I Det Centrale Katastroferegister var der pr. 3. august 2006 registreret godt 5.700 personer, som var indrejst i forbindelse med de særlige flytransporter.
Heraf var knap 4.800 personer registreret som danske statsborgere.
Politiet benyttede efterfølgende de registrerede oplysninger til at kontrollere, om der blandt de evakuerede havde været personer med et indrejseforbud.
Denne kontrol viste umiddelbart, at to personer med et indrejseforbud var indrejst i forbindelse med evakueringen.
Den ene af disse personer blev i 1998 idømt en fængselsstraf på 2 år for narkotikakriminalitet og udvist med indrejseforbud indtil 2008.
Han blev i 1999 udsendt til Libanon efter at være blevet prøveløsladt.
Til brug for indrejsen i Danmark i forbindelse med evakueringen meddelte Udlændingeservice den pågældende et 30-dages-visum.
Begrundelsen herfor var, at han skulle ledsage sine to børn, der havde været på besøg hos ham i Libanon, tilbage til Danmark.
Under opholdet i Danmark efter evakueringen ansøgte han om familiesammenføring med sin familie i Danmark.
imidlertid afslag på ansøgningen og pålagde ham at udrejse straks.
Ved politiets efterfølgende udrejsekontrol blev det oplyst, at han udrejste til Syrien i september.
Den anden person er en statsløs palæstinenser fra Libanon.
Han blev i 2003 idømt en fængselsstraf på 7 år for narkotikakriminalitet og menneskesmugling og udvist med indrejseforbud for bestandig.
I 2005 blev han prøveløsladt og udsendt til Libanon.
Ved politiets kontrol viste det sig imidlertid, at han var indrejst i Danmark i forbindelse med evakueringen.
Da dette blev konstateret, efterlyste politiet den pågældende med henblik på frihedsberøvelse.
Efterforskningen i sagen viste, at han få dage efter evakueringen ansøgte om asyl i Sverige.
De svenske udlændingemyndigheder oplyste, at han ikke kunne findes i Sverige, og han blev derfor eftersøgt i både Danmark og Sverige.
I december blev han anholdt i Danmark, og efter fremstilling i Københavns Byret er han foreløbig frihedsberøvet indtil den 11. januar.
Efterfølgende modtog rigspolitiet i september en indberetning fra Udlændingeservice om, at en tredje person formentlig var indrejst ulovligt i Danmark som led i evakueringen.
Udlændingen, der er libanesisk statsborger og gift med en dansk statsborger, foreviste på opsamlingsstedet i Beirut et cpr-nr. og indrejste derefter i Danmark på et provisorisk pas.
Det viste sig efterfølgende, at han ikke var i besiddelse af en opholdstilladelse i Danmark.
Politiets undersøgelser har siden vist, at den pågældende angiveligt opholder sig i Sverige, hvor hans hustru bor, og hvor han har ansøgt om opholdstilladelse.
Han er fortsat efterlyst i Danmark.
Endelig modtog Københavns Politi i oktober oplysninger om, at en person skulle være indrejst i forbindelse med evakueringen, selv om han var udvist med indrejseforbud.
Der er tale om en statsløs palæstinenser fra Libanon, som i 1997 blev idømt en fængselsstraf på 12 år for manddrab og udvist med indrejseforbud for bestandig.
Han blev i 2005 udsendt til Libanon efter at være blevet prøveløsladt.
Politiets efterforskning har vist, at den pågældende under evakueringen indrejste på et provisorisk pas, hvor der var isat et foto af ham selv, men det var udstedt med hans brors navn og fødselsdato.
Efterforskningen har endvidere vist, at han få dage efter evakueringen ansøgte om asyl i Sverige.
Han blev i november overført fra Sverige til Danmark og frihedsberøvet med henblik på at sikre hans tilstedeværelse og udsendelse til Libanon, og han blev udsendt til Libanon lige før nytår.
Status er altså, at tre personer, der er udvist af Danmark med indrejseforbud, har vist sig at være indrejst igen i forbindelse med evakueringen.
En af disse tre personer har imidlertid fået udstedt et 30-dages-visum, med henblik på at han kunne ledsage sine to børn tilbage til Danmark.
Han indrejste således lovligt i Danmark.
To af de tre personer med indrejseforbud er efterfølgende udrejst af landet, og den tredje er frihedsberøvet.
Derudover har der vist sig at være en fjerde person, som er indrejst uden at være i besiddelse af en opholdstilladelse, og som formodes at opholde sig i Sverige.
Det er naturligvis beklageligt, at enkelte personer har misbrugt den humanitære evakuering fra Libanon til at indrejse ulovligt i Danmark, men når beklagelsen er udtrykt, og det har jeg gjort meget klart nu, må disse fire sager, som jeg lige har redegjort for, ses i sammenhæng med de helt ekstraordinære omstændigheder, som evakueringen foregik under.
Der er tale om den største danske evakuering nogen sinde.
Det altoverskyggende mål med evakueringen var selvsagt at få hentet de nødstedte i sikkerhed.
Det var ganske enkelt ikke praktisk muligt at gennemføre en sædvanlig indrejsekontrol af så mange mennesker under så belastende forhold og i løbet af så kort tid uden at bringe evakueringen i fare.
Og ingen kan vel være uenig i, at det ville have været helt uacceptabelt, hvis der var gået menneskeliv tabt som følge af, at evakueringen blev forsinket på grund af længerevarende kontrolforanstaltninger.
Tilsvarende har politiet efterfølgende gjort en ihærdig indsats for at sikre, at de få udlændinge, der alli gevel var indrejst ulovligt under evakueringen, udsendes af landet.
Jeg er helt tryg ved, at politiet også ved fremtidige kriser og katastrofesituationer vil løfte en sådan vanskelig opgave på bedste vis, og her vil politiet naturligvis bruge erfaringerne fra evakueringen i sommer til at se, hvordan man kan gøre det endnu bedre i fremtiden.